DIÁKHANG | MŰHELYTERV
Hekkeld meg az iskolát!
Panaszból probléma, problémából megoldás
1. Alapadatok
	Műhely címe
	Hekkeld meg az iskolát!

	Rövid alcím / fókusz
	Valódi iskolai problémákból konkrét első lépések

	Műhelygazda(k)
	Moderátorok: Joseffi Panna, Számadó Szófia; segítő oktató: Gombos Réka

	Korosztály / évfolyam
	9-12. évfolyam

	Javasolt csoportlétszám
	kb. 20 fő; 5 × 4 fős csoport

	Szükséges tér
	Mozgatható tanterem

	Tervezett időtartam
	☒ 45 perc   ☐ 90 perc

	VOICE-kapcsolódás
	☐ V   ☐ O   ☒ I   ☒ C   ☐ E

	Egyéb feltétel
	A problémákat konkrétan, de személyek megnevezése nélkül fogalmazzuk meg.


2. A műhely célja
A diákok saját iskolai tapasztalataikból kiindulva azonosítanak konkrét problémákat, meghallják más csoportok nézőpontját, majd 1-2 kiemelt problémára reális megoldási javaslatot dolgoznak ki.
A műhely célja, hogy a panasznál tovább jusson: miért probléma, mit szeretnénk helyette, mit tehet az iskola, mit tehetünk mi, és mi legyen az első konkrét lépés.
A foglalkozás fő üzenete
„A hackelés itt azt jelenti: valamit okosabban, jobban vagy működőképesebben csinálni.”
3. A műhely eredménye - „hangnyom”
Csoportonként egy megoldási lánc készül.
EZ ZAVAR
MIÉRT?
MIT SZERETNÉNK HELYETTE?
MIT TEHET AZ ISKOLA?
MIT TEHETÜNK MI?
MI AZ ELSŐ LÉPÉS?
A végén a résztvevők „Ezt továbbvinnénk” jelölést tehetnek azokra a javaslatokra, amelyek szerintük valóban megvalósíthatók.
4. Eszközök és előkészítés
	Szükséges eszközök
	A foglalkozás előtt előkészítendő

	A3 lap csoportonként
	Ablak-módszerhez lapok előkészítése

	Íróeszközök, filcek
	Csoportonként eszközök kikészítése

	Tábla / flipchart
	A megoldási lánc vizuális kihelyezése

	Időmérő
	A mozaik csoportváltás előkészítése

	Opcionálisan Post-it
	A továbbvihető javaslatok jelölése


5. A műhelyfoglalkozás részletes menete
Az időbontás a műhely saját logikájához igazodik. A részletes leírás célja, hogy a foglalkozás külön szóbeli magyarázat nélkül is megtartható legyen.
0-3 perc - Bevezető és egyéni brainstorming (1 + 2 perc)
Funkció: Konkrét iskolai problémák előhívása.
Mit csinálnak a diákok?
Egyénileg gondolattérképet készítenek: „AZ ISKOLÁBAN ZAVAR…”
A facilitátor példákat adhat a területekre: órák, szünetek, folyosó, büfé, mosdók, udvar, iskolai programok, információáramlás. Ekkor még csak gyűjtünk, nem keresünk megoldást.
Konkrét helyzeteket írnak, még nem keresnek megoldást.
Mit tesz a facilitátor?
„A hackelés itt nem azt jelenti, hogy feltörjük a KRÉTÁT. Azt jelenti, hogy megpróbálunk valamit okosabban, jobban vagy működőképesebben csinálni.”
Használható folytatás: „Arra vagyunk kíváncsiak, mik azok a valódi problémák, amelyek benneteket zavarnak az iskolai mindennapokban. Nem állunk meg annál, hogy mi rossz: eljutunk odáig, mit szeretnénk helyette, mit tehet az iskola, mit tehetünk mi, és mi lehet az első konkrét lépés.”
Ha túl általános a megfogalmazás, példát ad: „minden rossz” helyett „szünetben nincs hova leülni”.
3-9 perc - Csoportalakítás és ablakmódszer (1 + 5 perc)
Funkció: Egyéni tapasztalatok közös problématérképpé alakítása.
Mit csinálnak a diákok?
4 fős csoportokat alkotnak, írnokot választanak.
A csoportok úgy üljenek össze, hogy mindenki lássa a közös lapot. Az írnok feladata a csoport gondolatainak összefoglalása, nem feltétlenül ő beszél a legtöbbet.
Szóforgóval mindenki behoz legalább egy problémát.
Ablakmódszerrel rendszerezik a felvetéseket.
Mit tesz a facilitátor?
Körbejár és segít konkretizálni, de még nem tereli őket megoldásra.
9-17 perc - Mozaik: más csoportok hangja (8 perc)
Funkció: Nézőpontbővítés és közös minták felismerése.
Mit csinálnak a diákok?
Minden eredeti csoportból egy ember új csoportba megy.
A váltás előtt mindenki kapjon 1-4-ig számot. Az új csoportban röviden mutassák be, mi került elő náluk; az új, fontos gondolatokat írják hozzá az ablakhoz.
Megosztják a korábbi problémákat, kiegészítik a lapokat.
Figyelik, mely problémák több csoportban is előjönnek.
Mit tesz a facilitátor?
Időt tart és emlékeztet: itt még mindig problémákat gyűjtünk, nem oldunk meg.
17-20 perc - Prioritás és gyors megosztás (2 + 1 perc)
Funkció: A problémák fontosságának és közösségi jelentőségének mérlegelése.
Mit csinálnak a diákok?
Visszatérnek az eredeti csoportba.
1-5 skálán sorrendbe rendezik a problémákat.
Az 1-es jelentse a legfontosabb, az 5-ös a kevésbé fontos problémát. A csoportok ezután röviden megosztják az első helyre tett problémát.
Mit tesz a facilitátor?
Kérdez: „Hány embert érint?” „Mennyire gyakori?” „Mennyire tudunk rá hatni?”
20-40 perc - Megoldási lánc (20 perc)
Funkció: Panaszból megvalósítható javaslat készítése.
Mit csinálnak a diákok?
A csoportok jelzik, melyik 1-2 kiemelt problémával dolgoznának tovább. Ha több csoport ugyanazt választja, a facilitátor rövid egyeztetéssel segít elosztani vagy párhuzamosan megtartani a témát.
Végigmennek a hat kérdésen: miért - mit helyette - mit tehet az iskola - mit tehetünk mi - első lépés.
Mit tesz a facilitátor?
Nem ad kész megoldást.
Kérdez: „Mi az első kicsi, konkrét lépés?” „Honnan tudnánk, hogy működik?”
40-45 perc - Eredmények, reflexió és hangnyom (2 + 3 perc)
Funkció: A megoldások láthatóvá tétele és továbbvihető ötletek jelölése.
Mit csinálnak a diákok?
Csoportonként röviden bemutatják, mire jutottak.
Reflexióként kézfeltartással vagy más jelzéssel válaszolhatnak arra is, változott-e valamelyik problémáról a véleményük mások szempontjainak meghallgatása után.
A többiek azt figyelik: hallanak-e olyan ötletet, amelyről el tudják képzelni, hogy tényleg megvalósuljon az iskolában.
Kézfeltartással jelzik, hallottak-e olyat, amit tényleg el tudnak képzelni.
„Ezt továbbvinnénk” jelölést tesznek a leginkább megvalósítható javaslat mellé.
Mit tesz a facilitátor?
Zárásként összefoglalja: „panaszból problémát, problémából megoldási javaslatot csináltunk”.
Elmondja, mi történik a továbbvitt ötletekkel.
FACILITÁCIÓ, BIZTONSÁG ÉS ADAPTÁCIÓ
6. Facilitátori kérdések
Mi a konkrét helyzet, amit meg szeretnétek változtatni?
Miért zavar ez, és kit érint?
Mit szeretnétek helyette látni?
Mi az, amit az iskola tud tenni, és mi az, amit ti tudtok tenni?
Mi az első kicsi és konkrét lépés?
Honnan tudnánk később, hogy a változtatás működött?
7. Mire figyeljen a facilitátor?
	Segíti a folyamatot, ha…
	Kerülendő…

	Konkrét, személytelenített problémát kér.
	A „minden rossz” általánosításnál maradni.

	Több csoport véleményét is beemeli.
	A problémát automatikusan kiosztani a diákok bevonása nélkül.

	A prioritást szempontok alapján segíti.
	Azt ígérni, hogy minden javaslat megvalósul.

	A megoldásban diák- és intézményi felelősséget is megvizsgál.
	A felnőtt megoldását ráerőltetni a csoportra.


8. Biztonság és inklúzió
Konkrét tanár, diák vagy osztály megnevezése helyett helyzeteket fogalmazunk meg.
Aki nem szeretne szóban szerepelni, lehet jegyző, skálázó vagy rajzoló.
Ha azonnali biztonsági vagy gyermekvédelmi ügy kerül elő, azt nem csoportos ötletelésben kezeljük tovább.
Lehet passzolni vagy más szerepben részt venni.
9. Dokumentálás és visszacsatolás
Az A3 lapok név nélkül fotózhatók.
A megjelölt javaslatok kapjanak státuszt: továbbvihető / további egyeztetést igényel / jelenleg nem megvalósítható.
A diákok később lássák, mi történt az ötlettel, ki foglalkozott vele és mi a következő lépés.
10. Adaptáció
	Helyzet
	Javasolt módosítás

	Kisebb csoport
	A mozaik elhagyható, közös problématérkép készülhet.

	Nagyobb csoport
	Több párhuzamos 4 fős csoport.

	Fiatalabb tanulók
	Több konkrét példával segítsük a problémamegfogalmazást.

	Idősebb tanulók
	Erőforrás- és megvalósíthatósági korlátok is bevonhatók.

	Kevesebb idő
	A mozaik rövidíthető, de a megoldási lánc és hangnyom maradjon.


DIÁKHANG közös minimum
	Önkéntes megszólalás • többféle részvételi mód • nincs elvárt „helyes válasz” • a facilitátor nem irányítja a véleményt • a tanulói gondolkodásnak marad dokumentálható nyoma • a továbbvitt felvetések visszacsatolást kapnak




Nyomtatható segédanyagok
Az alábbi oldalak külön is nyomtathatók és használhatók a műhelyhez.
A. Problématérkép
AZ ISKOLÁBAN ZAVAR…
Hol történik?
Kit érint?
Mikor / milyen gyakran történik?
B. Megoldási lánc
EZ ZAVAR
MIÉRT?
MIT SZERETNÉNK HELYETTE?
MIT TEHET AZ ISKOLA?
MIT TEHETÜNK MI?
MI AZ ELSŐ LÉPÉS?
C. Facilitátori gyorssegédlet
Konkrét problémát kérj, ne általános panaszt.
Először problémát gyűjtünk, csak utána megoldást.
Ne oldd meg helyettük.
A záráskor mondd el, hogyan kapnak visszajelzést a továbbvitt ötletekről.

